客堂
作者：杜甫
朝代：唐

paragraphs: 憶昨離少城，而今異楚蜀。
舍舟復深山，窅窕一林麓。
棲泊雲安縣，消中內相毒。
舊疾甘載來，衰年得無足。
死爲殊方鬼，頭白免短促。
老馬終望雲，南雁意在北。
別家長兒女，欲起慙筋力。
客堂序節改，具物對羈束。
石暄蕨芽紫，渚秀蘆筍綠。
巴鶯紛未稀，徼麥早向熟。
悠悠日動江，漠漠春辭木。
臺郎選才俊，自顧亦已極。
前輩聲名人，埋沒何所得。
居然綰章紱，受性本幽獨。
平生憩息地，必種數竿竹。
事業只濁醪，營葺但草屋。
上公有記者，累奏資薄祿。
主憂豈濟時，身遠彌曠職。
循文廟算正，獻可天衢直。
尚想趨朝廷，毫髮裨社稷。
形骸今若是，進退委行色。